Grad diže potpore sportu za čak 5 puta! Najviše NK Slavenu i RK Podravki?

Vlasti u Koprivnici pripremaju prvi rebalans ovogodišnjeg proračuna koji bi trebao biti donesen na sjednici Gradskog vijeća u lipnju.

Sudeći po prvim obrisima tih izmjena, čini se kako se gradski proračun puni bolje od očekivanja, vjerojatno zbog osjetno većih prihoda od poreza na dohodak. Tu se, prije svega, misli na snažno dizanje plaća u Podravki, ali i povišice te nova zapošljavanja u drugim tvrtkama.

Zasad se zna kako će izmjenama proračuna više novca od predviđenoga dobiti vrhunski sportaši i uspješni sportski klubovi, umirovljenici, djeca, udruge građana, socijalni programi.

Tako se u programu javnih potreba u području unapređenja kvalitete života građana ukupan iznos potpora diže na 542.450 eura, što je oko 19 posto više. Iznos predviđen za darivanje umirovljenika diže se za 30 posto: sa 134.000 na 174.000 eura.

Za javne potrebe u sportu novi je iznos, prema prijedlogu rebalansa, 23 posto veći od usvojenog za ovu godinu. Dosad je iznosio 1,28 milijuna eura, a nakon rebelansa bit će 1,57 milijuna eura.

U sklopu te stavke najviše se povećava iznos za potpore vrhunskom sportu, i to čak pet puta: s planiranih 44.000 eura na 225.000 eura. Čini se kako bi tu najviše mogli profitirati RK Podravka Vegeta koja je u vlasništvu Grada te NK Slaven Belupo.

Za javne potrebe u socijalnoj skrbi i zdravstvu iznos se diže na 671.000 eura (za 21 posto), a za udruge građana na 235.000 eura (za 20 posto od prvotno usvojene svote za ovu godinu).

Objava Grad diže potpore sportu za čak 5 puta! Najviše NK Slavenu i RK Podravki? pojavila se prvi puta na Danica.hr.