Grad diže potporu za bebe za 67 posto, a stipendije za 25 posto

Sjajne vijesti stižu iz Gradske uprave: značajno se povećava iznos potpore za novorođene bebe i visina stipendija za studente.

Prema prijedlogu o kojem će u travnju odlučivati Gradsko vijeće Koprivnice, mijenja se pravilnik o ostvarivanju prava na pomoć Grada Koprivnice za opremu novorođenog djeteta, i to tako da se iznos naknade povisuje s 300 eura na 500 eura. Odnosno za 200 eura ili za 67 posto.

U Gradu kažu kako je novac za to osiguran u proračunu, a odluka će stupiti na snagu vrlo brzo nakon što se potvrdi na Gradskom vijeću, odnosno tijekom travnja.

Mijenja se i pravilnik o stipendiranju studenata, a on će stupiti na snagu od 1. listopada ove godine, dakle vrijedti će od iduće akademske godine.

Prema tom prijedlogu, za redovne studente s područja Koprivnice koji studiraju u RH iznos mjesečne stipendije diže se s 80 na 100 eura, odnosno za 25 posto. Za studente deficitarnih zanimanja stipendija se diže sa 120 na 150 eura (25 posto).

Za redovne studente u inozemstvu stipendija se povećava sa 160 na 180 eura. Za osobe s više od 50 posto invaliditeta stipendija u RH bit će 140 umjesto 120 eura, a za one koji studiraju u inozemstvu povećava se s 240 na 260 eura.

I izmena pravilnika o stipendijama trebala bi se usvojiti na sjednici Gradskog vijeća Koprivnice u travnju, a stupit će na snagu 1. listopada.

Objava Grad diže potporu za bebe za 67 posto, a stipendije za 25 posto pojavila se prvi puta na Danica.hr.